Meddelelse om indledning af en fornyet undersøgelse i henhold til artikel 12 i Rådets forordning (EF) nr. 384/96 af antidumpingforanstaltningerne vedrørende importen af sulfanilsyre med oprindelse i bl.a. Folkerepublikken Kina

(2003/C 149/08)

Kommissionen har modtaget en anmodning i henhold til artikel 12 i Rådets forordning (EF) nr. 384/96(1), senest ændret ved forordning (EF) nr. 1972/2002(2) (i det følgende benævnt: "grundforordningen"), om at undersøge, hvorvidt de antidumpingforanstaltninger, der er indført på importen af sulfanilsyre med oprindelse i Folkerepublikken Kina, har haft indvirkning på videresalgspriserne eller de efterfølgende salgspriser i EU.

1. Anmodning om fornyet undersøgelse

Anmodningen blev indgivet den 12. maj 2003 af Sorochemie og Quimigal (i det følgende benævnt "ansøgerne"), to producenter, der repræsenterer 100 % af den samlede produktion i EU af sulfanilsyre.

2. Vare

Den pågældende vare (i det følgende benævnt "varen") er sulfanilsyre med oprindelse i bl.a. Folkerepublikken Kina, og som i øjeblikket tariferes under KN-kode ex 2921 42 10 (Taric-kode 2921 42 10*60 ). KN-koden er angivet til orientering.

3. Gældende foranstaltninger

De nugældende foranstaltninger består af en endelig antidumpingtold, som blev indført ved Rådets forordning (EF) nr. 1339/2002(3).

4. Begrundelsen for den fornyede undersøgelse

Ansøgerne har fremlagt tilstrækkelige beviser for, at den antidumpingtold, der blev indført på sulfanilsyre med oprindelse i Folkerepublikken Kina, ikke har bevirket tilstrækkelige ændringer i salgspriserne i EU.

5. Procedure

Kommissionen har efter høring af det rådgivende udvalg fastslået, at anmodningen er indgivet af eller på vegne af EU-erhvervsgrenen, og at der foreligger tilstrækkelige beviser til at berettige indledningen af en undersøgelse. Den indleder derfor en fornyet undersøgelse vedrørende sulfanilsyre med oprindelse i Folkerepublikken Kina i henhold til artikel 12 i grundforordningen.

a) Spørgeskemaer

For at indhente de oplysninger, som den anser for nødvendige til den fornyede undersøgelse, vil Kommissionen sende spørgeskemaer til eksportører og producenter i Folkerepublikken Kina, til importørerne og til myndighederne i de pågældende eksportlande.

Under alle omstændigheder bør alle parter straks kontakte Kommissionen pr. fax for at få oplyst, om de er nævnt i anmodningen, og om nødvendigt anmode om et spørgeskema inden for den frist, der er fastsat i punkt 6.a), da fristen i punkt 6.b) i denne meddelelse gælder for alle interesserede parter.

b) Indhentning af oplysninger og afholdelse af høringer

Alle interesserede parter opfordres til at tilkendegive deres synspunkter, supplere deres besvarelser af spørgeskemaerne med eventuelle andre oplysninger og fremlægge anden relevant dokumentation. Oplysninger og dokumentation skal være Kommissionen i hænde inden den frist, der er fastsat i punkt 6.b) i denne meddelelse.

Kommissionen kan desuden høre interesserede parter mundtligt, hvis de indgiver en begrundet anmodning herom. Anmodningen skal fremsættes inden for den frist, der er fastsat i punkt 6.c) i denne meddelelse.

6. Frister

a) For anmodning om et spørgeskema

Interesserede parter, som ikke deltog i den undersøgelse, der førte til de foranstaltninger, der er genstand for denne fornyede undersøgelse, bør anmode om et spørgeskema så hurtigt som muligt og senest 15 dage efter offentliggørelsen af denne meddelelse i Den Europæiske Unions Tidende.

b) For at parterne kan give sig til kende, indsende besvarelser af spørgeskemaer og eventuelle andre oplysninger

Medmindre andet er angivet, skal de interesserede parter give sig til kende over for Kommissionen, fremsætte deres synspunkter og indsende besvarelser af spørgeskemaer eller andre supplerende oplysninger senest 40 dage fra datoen for offentliggørelsen af denne meddelelse i Den Europæiske Unions Tidende, hvis der skal tages hensyn til deres bemærkninger i forbindelse med denne fornyede undersøgelse. Der gøres opmærksom på, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte periode.

c) Høringer

Interesserede parter kan ligeledes anmode om at blive hørt mundtligt af Kommissionen inden for samme frist på 40 dage.

7. Skriftlige bemærkninger, besvarelser af spørgeskemaer og korrespondance

Alle bemærkninger og anmodninger fra interesserede parter skal indgives skriftligt (elektronisk format må ikke anvendes, medmindre andet er angivet) med angivelse af den pågældendes navn, adresse, e-postadresse, telefon-, fax- og/eller telexnummer. Alt skriftlige materiale, herunder besvarelser af spørgeskemaer og korrespondance, som de interesserede parter fremsender fortroligt, skal være forsynet med påtegningen "Fortroligt"(4) og i overensstemmelse med artikel 19, stk. 2, i grundforordningen være ledsaget af et ikke-fortroligt sammendrag med påtegningen "Kan konsulteres af interesserede parter".

Kommissionens adresse: Europa-Kommissionen Generaldirektoratet for Handel

Direktorat B

Kontor: J-79 5/16 B - 1049 Bruxelles Fax (32-2) 295 65 05 Telex COMEU B 21877.

8. Manglende samarbejdsvilje

Hvis en af de interesserede parter nægter at give adgang til nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Hvis det konstateres, at en berørt part har meddelt urigtige eller vildledende oplysninger, vil der blive set bort fra disse oplysninger, og eventuelt gøres brug af de foreliggende faktiske oplysninger.

(1) EFT L 56 af 6.3.1996, s. 1.

(2) EFT L 305 af 7.11.2002, s. 1.

(3) EFT L 196 af 25.7.2002, s. 11.

(4) Dette betyder, at dokumentet kun er til internt brug. Det er beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43). Det er et fortroligt dokument i henhold til artikel 19 i Rådets forordning (EF) nr. 384/96 (EFT L 56 af 6.3.1996, s. 1) og artikel 6 i WTO-aftalen om anvendelse af artikel VI i GATT 1994 (antidumpingaftalen).